Mogens Jensen (S), 2024-11-21:
Tusind tak for ordet, formand.
Det lovforslag, som vi nu skal behandle, er et, som jeg tror vi er rigtig mange der har glædet os til at skulle behandle her i Folketingssalen, for her tager vi jo det egentlige første skridt i at gennemføre den brede aftale, som en række partier indgik i maj, om en reform af hele museumsområdet.
Jeg ved, jeg ikke behøver at fortælle nogen her, hvilken betydning museerne har i vores samfund og for danskerne i forhold til at formidle vores kulturarv, men også formidle vores historie og kunsten i vores samfund.
Heldigvis er det også noget, der påskønnes, i form af at rigtig, rigtig mange danskere besøger vores museer i de her år.
Så det er en vigtig reform.
Vi har jo længe gerne villet reformere tilskudssystemet til de statsanerkendte museer, fordi der har været, i ordets bedste forstand, en tilsandet struktur.
Det har været uigennemsigtigt, hvordan de her museumstilskud er blevet fordelt.
Man har ikke kunnet gennemskue, hvilke kriterier der har ligget bag tilskudsgivningen.
Der har også været en klar mangel på gennem tilskudssystemet at kunne tilskynde museerne til at udvikle sig og måske også til i højere grad at sikre større egenfinansiering.
Så gennem årene er der opstået en lang række skævheder, som vi ad flere omgange har forsøgt at rette op på, men med den her reform lykkes det nu, og det er rigtig, rigtig glædeligt.
Vores ambition fra Socialdemokratiets side med reformen har fra starten af været klar: Vi ville have en museumsreform, der kunne styrke både bredden, men også kvaliteten i de museumstilbud, som vi selvfølgelig skal have over hele landet, og altså også skabe en retfærdig og gennemsigtig fordeling af tilskuddet ud fra saglige og faglige kriterier.
Det er vi lykkedes med.
Jeg vil også gerne takke for samarbejdet selvfølgelig med ministeren og med alle de ordførere og partier, som er med i aftalen her, og ikke mindst museerne derude, som jeg synes har spillet en vigtig rolle også i at forme reformen.
Nu kommer vi til at fordele museumstilskuddene på en anden måde, så vi får en både mere enkel og mere gennemsigtig fordeling.
Det kommer til at bestå af, at man jo fremover vil få et tilskud, som er fordelt på tre kategorier.
For det første er der et grundtilskud, hvor vi bruger de fleste af ressourcerne til et grundtilskud, som gives til museerne på baggrund af en faglig vurdering af museernes samlinger.
For det andet vil vi give et mindre, variabelt tilskud, som fordeles på fire parametre: på baggrund af hvor gode man til at skaffe publikum, hvor gode man er til at tiltrække børn og unge, hvor gode man er til selv at skaffe indtægter, og endelig, hvor gode man er til at lave fagfællebedømte forskningspublikationer, så vi også understreger, at forskningen stadig væk er en vigtig del af museernes arbejde.
Det er jo helt afgørende, at vi har museer i hele landet, for alle egne af landet har historie at formidle, så derfor er det også godt, at vi løfter grundtilskuddet til museerne fra 1,1 mio. kr. til 1,5 mio. kr. om året, og at vi jo samlet styrker hele museumsområdet med den her reform med 75 mio. kr.
Det er godt gået; det tror jeg ikke at der var nogen der havde forventet, men det vil jo styrke kvaliteten af museerne betragteligt.
Så er der også for det tredje afsat midler til en udviklingspulje, som i første omgang skal understøtte museernes arbejde med at nå de ikkebrugere, der jo altså ikke kommer på museerne, eller underrepræsenterede brugergrupper.
Det synes jeg er utrolig vigtigt.
Der er mange museer, der godt kunne ønske sig en anden placering.
Det har vi også lavet en model for i form af et Museumsnævn, der fremover skal vurdere det og også have mulighed for at omplacere museer.
Så jeg synes, vi har det hele med.
Der kunne tales langt mere om det her, men det må jeg ikke for formanden.
Men jeg kan i hvert fald sige, at Socialdemokratiet støtter lovforslaget.